text: Bankrøvere slipper afsted med større kontantbeløb
  27 december 2018 kl. 18.08
  Den Jyske Sparekasse i Tinglev røvet lige før lukketid torsdag. Politiet har tidligt fredag morgen stadig ingen spor af gerningsmændene og håber på, vidner kan hjælpe.
  Klokken 16.58 – blot to minutter før lukketid torsdag eftermiddag – blev Den Jyske Sparekasse i Tinglev røvet af to engelsktalende mænd.
  De to mænd kom ifølge vagtchef Erik Lindholdt ved Syd- og Sønderjyllands Politi ind i banken via hoveddøren og beordrede de personer, der var til stede i banken ned på gulvet.
  Se mere hos Local Eyes
  Herefter begyndte røverne at bryde en række bokse og kundebokse op med værktøj, de havde medbragt i en stor taske.
  Røverne flygtede derefter ud af banken med et større kontantbeløb i danske kroner og euro og forsvandt. De eftersøges nu af politiet.
  Ifølge politiet talte begge mænd engelsk.
  - Men det betyder ikke nødvendigvis, at det er deres modersmål. Vi arbejder ud fra en teori om, at de to personer kan komme fra ikke-engelsktalende lande, siger vagtchef Erik Lindholdt til TV SYD.
  Erik Lindholdt, vagtchef, Syd- og Sønderjyllands Politi: "Vi ved ikke, hvordan de to røvere er ankommet til banken, og vi ved ikke, hvordan de er sluppet derfra igen"
  Efterlyser vidner
  De to mænd havde en truende adfærd, men der er endnu uklart, om de var bevæbnede.
  - Det ved vi endnu ikke, men vi ved, de havde værktøj med, der kunne bruges som våben, siger Erik Lindholdt.
  Politiet kan ikke oplyse, hvor mange ansatte og eventuelle kunder, der var til stede i banken under røveriet.
  - Vi ved ikke meget mere på nuværende tidspunkt. Vi ved ikke, hvordan de to røvere er ankommet til banken, og vi ved ikke, hvordan de er sluppet derfra igen, siger vagtchef Erik Lindholdt. Til TV SYD.
  Politiet efterlyser derfor vidner, som har bemærket noget udenfor banken i forbindelse med røveriet.
  Politiet har foreløbigt kun signalement af den ene røver.
  Han beskrives som 180 cm. høj, iført sort tøj og sorte handsker.
  Oplysninger i sagen kan gives til politiet på 114.
  Bankrøveri i Den Jyske Sparekasse, på Hovedgaden i Tinglev i dag ca. kl. 16.58. Gerningsmand: Engelsktalende mand, 180 cm iført sort tøj. Ukendt undløbsretning. Ring 114 hvis du har oplysninger. #politidk
  
  